Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2020/C 196/09)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“RIBEIRO”

PDO-ES-A1123-AM03

Pieteikuma iesniegšanas datums: 17.8.2017.

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs

2. Grozījuma apraksts un pamatojums

2.1. Jaunas vīnkopības produktu kategorijas ieviešana (kvalitatīvi dzirkstošie vīni)

Apraksts un pamatojums

Ir pievienota jauna vīna kategorija: kvalitatīvs dzirkstošais vīns (Regulas (ES) Nr. 1308/2013 VII pielikuma II daļa, 5. kategorija).

Šo izmaiņu dēļ jāgroza specifikācijas 2. punkts un vienotā dokumenta 2.3. punkts. Turklāt izmaiņas netieši skar specifikācijas 3., 7. punktu un 8. punkta b) apakšpunkta 2. punktu. Vienotajā dokumentā izmaiņas skar šādus punktus: 4. punkts (“Vīnu apraksts”), 5. punkta a) apakšpunkts (“Īpašās vīndarības metodes”), 8. punkts (“Saikne”) un 9. punkts (“Papildu noteikumi attiecībā uz marķējumu”).

Šiem vīniem jābūt ražotiem ar tradicionālo metodi un tikai no noteiktām galvenajām baltogu un sarkanogu šķirnēm, proti, no vietējām šķirnēm, kas vīnam piešķir vairāk individualitātes.

Izmaiņu iemesls ir tradīcija ražot šos vīnus minētajā apgabalā, kā arī patlaban ražoto dzirkstošo vīnu augstā kvalitāte. Dzirkstošo vīnu ražošana Ribeiro apgabalā aizsākās 20. gadsimta divdesmitajos gados, un dažādi ražotāji turpināja tradīciju līdz pat gadsimta beigām. Laika gaitā šī prakse tika piekopta arvien mazāk. Ražošana notika vien nelielā apjomā un bija nepastāvīga, vīnu galvenokārt ražoja kā savdabīgu retumu vai kā dāvanu vai cieņas apliecinājumu svarīgiem viesiem. Tomēr pēdējo gadu laikā ražošana ir atdzimusi. Iemesls tam ir pozitīva pagātnes pieredze un tirgus, kurā parādās aizvien prasīgāki patērētāji, kas vēlas nobaudīt ko jaunu un ir gatavi maksāt par ekskluzīvu un salīdzinoši dārgu produktu. Pagātnes pieredze ir apliecinājusi, ka ar dzirkstošo vīnu ražošanas tradicionālo metodi no cilmes vietas nosaukuma aptvertajām galvenajām vīnogu šķirnēm var saražot augstas kvalitātes vīnus.

2.2. Vīnu apraksta grozījums

Apraksts un pamatojums

Pie 1. kategorijas (vīni) jaunajā specifikācijā ir norādītas atšķirības, kuru pamatā ir ražošanā izmantotās šķirnes. Tas nozīmē, ka apzīmējumu “Castes” izmanto attiecībā uz baltvīniem un sarkanvīniem, kas ražoti tikai no konkrētu šķirņu vīnogām, kuras uzskata par galveno šķirņu vīnogām. Visas šīs šķirnes ir vietējās šķirnes, kas izcili pielāgojušās reģiona dabas apstākļiem. Tās ir: ‘Caiño tinto’, ‘Caiño bravo’, ‘Caiño longo’, ‘Ferrón’, ‘Sousón’, ‘Mencía’, ‘Brancellao’, ‘Treixadura’, ‘Torrontés’, ‘Godello’, ‘Lado’, ‘Caiño blanco’, ‘Loureira’ un ‘Albariño’. Koka mucās nogatavināti sarkanvīni un baltvīni tirgū tiks aprakstīti ar apzīmējumu “Barrica”.

Tāpēc apraksts attiecībā uz analītiskajām un organoleptiskajām īpašībām jāgroza, lai tajā ietvertu īpašības, kas ar minētajiem apzīmējumiem aprakstītos vīnus atšķir no citiem vīniem.

Tātad izmaiņas skar galvenokārt specifikācijas 2. punktu un vienotā dokumenta 2.4. punktu (“Vīnu apraksts”). Netieši izmaiņas skar arī specifikācijas 3., 7. punktu un 8. punkta b) apakšpunkta 2. punktu un vienotā dokumenta 5. punkta a) apakšpunktu (“Īpašās vīndarības metodes”) un 9. punktu (“Papildu noteikumi attiecībā uz marķēšanu”).

Izmaiņu iemesls ir vajadzība sniegt patērētājiem informāciju, kas ļautu tiem pārdomātāk izvēlēties pirkumus. Šī informācija patērētājiem palīdzēs atpazīt vīnus, kuriem ir specifiskas īpašības vai nu tāpēc, ka tie ražoti no vīnogu šķirnēm, kas optimāli pielāgojušās apgabalam, kā “Ribeiro Castes” tipa vīni, vai tāpēc, ka tie nogatavināti koka mucās, kā “Ribeiro Barrica” tipa vīni.

Arī organoleptisko īpašību aprakstā izdarītas nelielas izmaiņas ar mērķi mazāk atsaukties uz faktoriem, kas saistīti ar baudījumu, bet vairāk izmantot objektīvus apzīmētājus. Tas pats attiecas arī uz to baltvīnu un sarkanvīnu analītiskajām vērtībām, kurus raksturo apzīmējumi “Castes” vai “Barrica”, un tiem, kurus raksturo apzīmējums “Ribeiro Tostado”. Baltvīnu un sarkanvīnu minimālais spirta saturs (kopējais un faktiskais) ir paaugstināts. Baltvīnu maksimālais kopējais skābums ir palielināts, bet sarkanvīnu minimālais kopējais skābums samazināts. “Ribeiro Tostado” gadījumā kopējais dabiskais spirta saturs un minimālais kopējais cukuru saturs ir paaugstināts.

Iepriekšējā rindkopā minētās izmaiņas attiecas tikai uz specifikācijas 2. punktu un vienotā dokumenta 4. punktu (“Vīnu apraksts”). To pamatā ir dati, kas iegūti pēdējos gados īstenoto degustāciju un analītisko testu laikā.

2.3. Izmaiņas vīndarības metodēs (audzēšanas metodēs): stādījumu biezība

Apraksts un pamatojums

Ir grozīts specifikācijas 3. punkta a) apakšpunkts un vienotā dokumenta 5. punkta a) apakšpunkts (“Audzēšanas metodes”).

Ir ieviesta minimālā stādījumu biezība 3 000 vīnkoku uz hektāru. Ar to ir aizstāta pašreizējās specifikācijas prasība, kas paredz maksimālo stādījumu biezību 7 000 vīnkoku uz hektāru.

Šo izmaiņu pamatā ir pastāvošā tradīcija šajā vīnkopības apgabalā ierīkot biezi apstādītus vīna dārzus. 1976. gada noteikumi paredz minēto maksimālo limitu 7 000 vīnkoku uz hektāru, kas iepriekšējos, 1957. gada noteikumos, nebija minēts. Izmaiņas tika ieviestas 1976. gadā, jo tika uzskatīts, ka noteikt maksimālo limitu ir lietderīgi, lai uzlabotu vīna kvalitāti un sekmētu vīndārzu darbu mehanizāciju.

Tagad zināms, ka, pienācīgi uzraugot vīna ražošanas jaudu, no vīndārziem, kuros vīnkoku biezība pārsniedz 7 000 vīnkoku uz hektāru, iespējams saražot augstas kvalitātes vīnu. Jaunā specifikācija nozīmē būtiski mazāku vīna iznākumu uz hektāru, tātad šis grozījums vīna kvalitāti nepasliktinās.

2.4. Izmaiņas vīndarības metodēs (audzēšanas metodēs): detalizētāki noteikumi par vīnkoku apgriešanas un veidošanas sistēmām

Apraksts un pamatojums

Ir grozīts specifikācijas 3. punkta a) apakšpunkts un vienotā dokumenta 5. punkta a) apakšpunkts (“Audzēšanas metodes”).

Ir iekļauts detalizētāks atļauto apgriešanas un veidošanas sistēmu apraksts. Konkrētāk, ir paredzēta vīnkoku apgriešana kordona formā, kausveida formā un pēc Gijo [Guyot] sistēmas. Vīnkoku veidošanā tiks izmantotas špaleras vai mieti. Pašreizējā redakcijā norādīts tikai tas, ka “[apgriešanu] veic, atstājot augļzaru un sānzaru vai atstājot atbilstošu skaitu īsu augļzaru, un vīnkoku veidošanā izmanto stieples vai mietus”.

Šīs izmaiņas ir nepieciešamas, jo specifikācijas pašreizējā redakcija ir ļoti neskaidra un neprecīza, tāpēc varētu tikt izmantoti ļoti atšķirīgi apgriešanas veidi. Grozījuma mērķis ir iekļaut tikai faktiski izmantotos veidus, proti, tos, kurus izmanto jau gadiem, un vēl citus, kuri ieviesti salīdzinoši nesen.

Ir iekļauta apgriešana kordona formā, kaut gan tā nav cilmes vietas nosaukumam “Ribeiro” ierasta metode. Tā ieviesta vairāku iemeslu dēļ, un to vidū ir šādi: to ir viegli īstenot praksē; dzinumu un lapu izkārtojums nāk vīnogām par labu; tā dod iespēju uzraudzīt produkcijas iznākumu un izaudzēt augstas kvalitātes vīnogas. Tāpēc nolemts, ka ir lietderīgi šo apgriešanas sistēmu iekļaut sarakstā ar apgriešanas sistēmām, kas atļauts izmantot attiecībā uz cilmes vietas nosaukumu.

Apgriešana kausveida formā ir senākais no Ribeiro reģionā izmantotajiem apgriešanas veidiem, un atsevišķos vīndārzos to izmanto joprojām. Tas nozīme, ka tiek atstāts piemērots skaits augļzaru un daži sānzari. Mazāk nobriedušu vīnogulāju gadījumā kordonus un stumbru atbalsta ar mietiem. Turklāt tad, kad vainagu veidošanā vīndārzos sāka izmantot stieples, sāka ieviest Gijo sistēmu. Nu tā ir skaidri norādīta jaunajā specifikācijā.

2.5. Izmaiņas vīndarības metodēs: maksimālais ražas iznākums

Apraksts un pamatojums

Vīna un dzirkstošā vīna produkcijas iznākums no pašreizējā rādītāja 70 litri no 100 kg vīnogu ir palielināts līdz rādītājam 74 litri no 100 kg vīnogu vai – “Ribeiro Castes”, “Ribeiro Barrica” un “Ribeiro Espumoso” tipa vīnu gadījumā – līdz rādītājam 72 litri no 100 kg vīnogu. Savukārt vīnogu raža no hektāra no pašreizējā rādītāja 30 000 kg no hektāra “Ribeiro Castes”, “Ribeiro Barrica” un “Ribeiro Espumoso” baltvīnu ražošanā izmantoto vīnogu gadījumā ir samazināta līdz 13 000 kg no hektāra. To vīnogu gadījumā, no kurām ražo to pašu veidu sarkanvīnus, šis rādītājs nu ir 12 000 kg no hektāra. Attiecībā uz visiem pārējiem vīniem ir noteikta vīnogu raža 19 000 kg no hektāra. Vīnogu raža attiecībā uz “Ribeiro Tostado” vīniem nav mainīta un joprojām ir 12 000 kg no hektāra.

Šo grozījumu rezultātā no hektāra iegūtā vīna produkcija būtiski samazinās: no pašreizējā rādītāja 210 hektolitri no hektāra līdz 86,40–140,60 hektolitriem no hektāra atkarībā no vīna tipa. “Ribeiro Tostado” ražas iznākums nav mainīts un joprojām ir 40 litri no 100 kg novāktās ražas.

Šīs izmaiņas skar specifikācijas 3. punkta b) apakšpunktu, 5. punktu un 8. punkta b) apakšpunkta 1. punktu un vienotā dokumenta 5. punkta a) apakšpunktu (“Īpašās vīndarības metodes”) un 5. punkta b) apakšpunktu (“Maksimālais ražas iznākums”).

Ražas iznākums ir palielināts tāpēc, ka ar ražošanā izmantotajām mūsdienu tehnoloģijām iespējams panākt lielāku lietderīgo iznākumu, nepasliktinot vīna kvalitāti.

Pašreizējā specifikācijā norādītā vīnogu raža no hektāra ir 30 000 kg. Šī raža norādīta 1976. gadā apstiprinātajos noteikumos par šo cilmes vietas nosaukumu. Šī lielā raža saistāma ar citu gadsimtu un atšķirīgu vīnkopības pieeju, ko vairs nelieto. Patlaban uzsvars tiek likts uz kvalitāti, nevis kvantitāti. Tāpēc būtiskā ražas iznākuma samazinājuma mērķis ir panākt izejvielu augstāku kvalitāti un tātad arī ar cilmes vietas nosaukumu apzīmētā vīna augstāku kvalitāti.

2.6. Izmaiņas vīndarības metodēs: dzirkstošo vīnu un “Ribeiro Castes”, “Ribeiro Barrica” un “Ribeiro Tostado” vīnu īpašo vīndarības metožu definīcija

Apraksts un pamatojums

Ir grozīts specifikācijas 3. punkta b), c) un d) apakšpunkts un vienotā dokumenta 5. punkta a) apakšpunkts (“Īpašās vīndarības metodes”).

Ir ieviesta jauna vīna produktu kategorija ““Ribeiro” dzirkstošais vīns” un 1. kategorijai pievienoti jauni vīna tipi “Ribeiro Castes” un “Ribeiro Barrica”. Tāpēc ir jānosaka to īpašie ražošanas apstākļi. Turklāt ir noteikts, ka “Ribeiro Tostado” vīni ir baltvīni vai sarkanvīni, kas ražoti tikai no galveno šķirņu vīnogām.

“Ribeiro Castes” tipa vīniem jābūt ražotiem tikai no galveno šķirņu vīnogām. “Ribeiro Barrica” tipa vīni ir sarkanvīni vai baltvīni, kuri jebkurā ražošanas procesa brīdī ir turēti ne vairāk kā 600 litru tilpuma mucās un ražoti tikai no galveno šķirņu vīnogām.

Turklāt dzirkstošajiem vīniem jābūt ražotiem tikai no galveno šķirņu vīnogām, izmantojot tradicionālo metodi, un tiem jābūt “Brut” un “Brut Nature” tipa vīniem.

Šo izmaiņu pamatā ir vajadzība ieviest konkrētus un objektīvus nosacījumus šiem vīniem, kurus tirgū marķēs citādi. Visu šo vīnu kopīgā pamatiezīme ir tāda, ka tos ražo tikai no vīnogām, kas klasificētas kā galveno šķirņu vīnogas. Visas šīs šķirnes tradicionāli audzē noteiktajā apgabalā. No tām ražo vīnus, kuros vislabāk atspoguļojas “Ribeiro” vīnu unikālās īpašības.

2.7. Izmaiņas vīndarības metodēs: vīnogu misas minimālā cukuru satura palielināšana kategorijā “Tostado”

Apraksts un pamatojums

Ir grozīts specifikācijas 3. punkta d) apakšpunkts un vienotā dokumenta 5. punkta a) apakšpunkts (“Īpašās vīndarības metodes”).

Spriežot pēc iepriekšējos gados gūtās pieredzes, kā arī “Ribeiro Tostado” ražošanā novērotajiem rezultātiem, būtu lietderīgi palielināt minimālo cukuru saturu misā, kas iegūta no vēlu novāktām, izžuvušām vīnogām, pašreizējo rādītāju 300 grami litrā palielinot līdz rādītājam 350 grami litrā.

2.8. Šķirņu klasifikācija galvenajās un papildu šķirnēs

Apraksts un pamatojums

Ir grozīts specifikācijas 6. punkts un vienotā dokumenta 7. punkts.

Šis ir viens no galvenajiem specifikācijas grozījuma ieviestajiem jaunajiem elementiem. Tas nozīmē, ka ir izveidotas divas atsevišķas vīnogu šķirņu kategorijas, kuras var izmantot ar cilmes vietas nosaukumu “Ribeiro” apzīmēto vīnu ražošanā, proti, tās iedalītas galvenajās un papildu šķirnēs. Galvenā atšķirība ir kvalitāte, kuru šķirnes piešķir ar šo cilmes vietas nosaukumu apzīmētajiem vīniem. Šo kvalitāti nosaka pēc diviem galvenajiem kritērijiem. No vienas puses, tiek vērtēta tīri tehniskā kvalitāte, bet, no otras puses, potenciālā daudzveidība, ko konkrētās vīnogu šķirnes piešķir produktam. Galvenās šķirnes ir vietējās šķirnes, un tās vienmēr ir Galisijas autonomā apgabala izstrādātajā šķirņu nomenklatūrā norādītās ieteicamās šķirnes. Klasifikācija ir šāda:

— galvenās šķirnes: sarkanogu šķirnes: ‘Caíño tinto’, ‘Caíño bravo’, ‘Caíño longo’, ‘Ferrón’, ‘Sousón’, ‘Mencía’ un ‘Brancellao’, baltogu šķirnes: ‘Treixadura’, ‘Torrontés’, ‘Godello’, ‘Lado’, ‘Caíño blanco’, ‘Loureira’ un ‘Albariño’,

— papildu šķirnes: sarkanogu šķirnes: ‘Garnacha tintorera’ un ‘Tempranillo’ ,baltogu šķirnes: ‘Palomino’ un ‘Albillo’. “Castes” tipa vīniem un ar norādi “Barrica” apzīmētajiem vīniem, kā arī kvalitatīviem dzirkstošajiem vīniem un dabiski saldajiem vīniem (“Tostado”) jābūt ražotiem tikai no galveno šķirņu vīnogām.

2.9. Šķirņu iekļaušana vai svītrošana

Apraksts un pamatojums

Ir grozīts specifikācijas 6. punkts un vienotā dokumenta 7. punkts.

Galvenajām šķirnēm ierosināts pievienot baltogu šķirnes ‘Lado’ un ‘Caíño blanco’ un svītrot baltogu šķirni ‘Macabeo’.

Turpmāk norādīts šo izmaiņu paskaidrojums.

— ‘Lado’ (pievienota) ‘Lado’ ir šķirne, ko ieteicis Galisijas autonomais apgabals saskaņā ar Spānijas tiesību aktiem. Tā ir vietējā šķirne ģeogrāfiskajā apgabalā, uz kuru attiecas cilmes vietas nosaukums “Ribeiro”. Šķirne nepārprotami kļūst arvien izplatītāka, un šajā apgabalā tai ir daudz lielāks pārsvars nekā jebkurā citā ražošanas apgabalā. Tā ir izcili piemērota vietējiem lauksaimniecības un klimatiskajiem apstākļiem, kā arī apgabala tradicionālajām audzēšanas sistēmām. Apgabala vīniem tā piešķir kvalitāti un raksturīgo iezīmju daudzveidību, tāpēc ir būtiski apstiprināt tās izmantošanu.

— ‘Caíño blanco’ (pievienota) Arī šī ir šķirne, ko ieteicis Galisijas autonomais apgabals saskaņā ar Spānijas tiesību aktiem. Tā ir vairāku desmitgažu laikā pakāpeniski ieviesta “Ribeiro” apgabalā galvenokārt no apgabaliem, kas robežojas ar cilmes vietas nosaukuma “Rías Baixas” apgabalu, kuru noteikumos šķirne jau iekļauta. Sākotnēji tās ietekme bija ierobežota, tāpat kā vīnkopju un ražotāju pieprasījums pēc tās. Tāpēc tika uzskatīts, ka noteikumos par cilmes vietas nosaukumu šī šķirne nav jāiekļauj. Tomēr tā sekmīgi pielāgojās vietējiem lauksaimniecības un klimatiskajiem apstākļiem un apgabala tradicionālajām audzēšanas sistēmām. Gan minētā iemesla dēļ, gan tāpēc, ka šī šķirne labvēlīgi ietekmē to vīnu kvalitāti, kuru ražošanā tā izmantota, nozarē pakāpeniski radās prasība to iekļaut noteikumos, lai ar CVN “Ribeiro” aizsargātos vīnus varētu ražot no šīs šķirnes vīnogām.

— ‘Macabeo’ (svītrota) Šī šķirne noteikumos par CVN “Ribeiro” bijusi iekļauta kopš to pirmās redakcijas 1957. gadā. Tomēr nu ir skaidrs, ka šķirne nav tipiska šā apgabala šķirne ne ražošanas aspektā, ne saistībā ar kvalitātes un raksturīgu iezīmju piešķiršanu ar šo cilmes vietas nosaukumu aizsargātajiem vīniem. Tāpēc ierosināts šo šķirni svītrot no to vīnu ražošanā izmantojamo šķirņu saraksta, kurus apzīmē ar CVN “Ribeiro”.

2.10. Jauni pasākumi, kas ieviesti pārbaužu uzlabošanas nolūkā

Apraksts un pamatojums

Ir grozīts specifikācijas 8. punkta b) apakšpunkta 3. punkts. Tas vienoto dokumentu neietekmē.

Reģistrētajām ražotnēm ir jābūt neatkarīgām, un tās nedrīkst atrasties tieši blakus nereģistrētām ražotnēm (savienotas tikai ar sabiedriskajiem ceļiem). Turklāt visi piegādātie un nosūtītie vīna daudzumi katru mēnesi jādeklarē.

VIENOTS DOKUMENTS

1. Produkta nosaukums

“Ribeiro”

2. Ģeogrāfiskās izcelsmes norādes veids

Aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvs dzirkstošais vīns

15. Vīns no vēlu novāktām, izžuvušām vīnogām

4. Vīna vai vīnu apraksts

“Ribeiro Castes” un “Ribeiro” (baltvīni)

Vīna izskats

Caurspīdīgs, krāsa sniedzas no bāli dzeltenas līdz zeltainai, bet tonis no zaļa līdz zeltainam atkarībā no vecuma un ražošanas metodes.

Vīna aromātiskās īpašības

Tīri un izteikti aromāti, kas saistāmi ar šādiem apzīmētājiem: nogatavojušies un svaigi augļi, ziedi, medus, aromātiskie garšaugi, augi un balzami. “Castes” kategorijas vīni ir kompleksāki un ar vidēji augstu intensitāti.

Raksturīgā garša

Svaiga un sabalansēta, ar nevainojamu ilgstošu pēcgaršu. “Castes” kategorijas vīni ir strukturētāki, stiprāki, ar izteiktāku garšu, koncentrētāki un ar spēcīgāku pēcgaršu.

* Ja robežvērtības nav noteiktas, jāievēro piemērojamie ES tiesību akti.

* “Castes blancos” minimālais faktiskais spirta saturs: 11 tilp. %.

* Līdz vienu gadu vecu, koka mucās vairāk nekā trīs mēnešus nogatavinātu vīnu maksimālais gaistošais skābums ir 0,85 grami litrā (14,17 miliekvivalenti litrā (m.ekv./l)). Ja šādi vīni ir nogatavināti ilgāk nekā gadu, minētais daudzums ir 0,9 grami litrā (15 m.ekv./l), kam pieskaitīti 0,06 grami litrā (1 m.ekv./l) attiecībā uz katru spirta satura grādu, kas pārsniedz 11 tilp. %. Nekādā gadījumā nepārsniedz spēkā esošajos piemērojamajos tiesību aktos norādītās robežvērtības.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 9,5 Minimālais kopējais skābums Izteikts vīnskābē – 4 grami litrā Maksimālais gaistošais skābums (miliekvivalentos litrā) 13,3 Maksimālais kopējais sēra dioksīda saturs (miligramos litrā) 200

“Ribeiro Castes” un “Ribeiro” (sarkanvīni)

Vīna izskats

Caurspīdīgs, vidēji augsta krāsas intensitāte, nokrāsa sniedzas no violetas līdz ķiršu sarkanai, bet tonis no violeta līdz terakotas tonim atkarībā no vecuma un ražošanas metodes.

Vīna aromātiskās īpašības

Tīri un izteikti aromāti, kas saistāmi ar šādiem apzīmētājiem: nogatavojušies un svaigi sarkanie un tumšie augļi, ziedi, aromātiskie garšaugi, piena produkti, augi un balzami. “Castes” kategorijas vīni ir kompleksāki un ar vidēji augstu intensitāti.

Raksturīgā garša

Svaiga, sabalansēta, ar vidēji augstu tanīnu struktūru un nevainojamu, ilgstošu pēcgaršu. “Castes” kategorijas vīni ir ar smalkāku tanīnu struktūru, stiprāki, ar izteiktāku garšu, koncentrētāki un ar spēcīgāku pēcgaršu.

* Ja robežvērtības nav noteiktas, jāievēro piemērojamie ES tiesību akti.

* “Castes tintos” minimālais faktiskais spirta saturs: 11 tilp. %.

* Līdz vienu gadu vecu, koka mucās vairāk nekā trīs mēnešus nogatavinātu vīnu maksimālais gaistošais skābums ir 0,85 grami litrā (14,17 miliekvivalenti litrā (m.ekv./l)). Ja šādi vīni ir nogatavināti ilgāk nekā gadu, minētais daudzums ir 0,9 grami litrā (15 m.ekv./l), kam pieskaitīti 0,06 grami litrā (1 m.ekv./l) attiecībā uz katru spirta satura grādu, kas pārsniedz 11 tilp. %. Nekādā gadījumā nepārsniedz spēkā esošajos piemērojamajos tiesību aktos norādītās robežvērtības.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 9,5 Minimālais kopējais skābums Izteikts vīnskābē – 4 grami litrā Maksimālais gaistošais skābums (miliekvivalentos litrā) 13,3 Maksimālais kopējais sēra dioksīda saturs (miligramos litrā) 150

“Ribeiro Barrica” (baltvīni)

Vīna izskats

Caurspīdīgs, krāsa sniedzas no bāli dzeltenas līdz zeltainai, bet tonis no zaļa līdz zeltainam atkarībā no vecuma un ražošanas metodes.

Vīna aromātiskās īpašības

Aromātiski komplekss vīns ar tīriem, izteiktiem aromātiem, ar sabalansētu koka aromāta komponentu, vidēji augstu intensitāti; šie aromāti saistāmi ar dažiem no šiem apzīmētājiem: nogatavojušies augļi, svaigi augļi, žāvēti augļi, ziedi, medus, ievārījums, aromātiskie garšaugi, augi, balzami, garšvielas, grauzdētu un ceptu produktu aromāti.

Raksturīgā garša

Svaiga, sabalansēta un intensīva, piesātināta un koncentrēta, ar labu struktūru un stiprumu, nevainojamu un ļoti ilgstošu pēcgaršu.

* Ja robežvērtības nav noteiktas, jāievēro piemērojamie ES tiesību akti.

* Līdz vienu gadu vecu, koka mucās vairāk nekā trīs mēnešus nogatavinātu vīnu maksimālais gaistošais skābums ir 0,85 grami litrā (14,17 miliekvivalenti litrā (m.ekv./l)). Ja šādi vīni ir nogatavināti ilgāk nekā gadu, minētais daudzums ir 0,9 grami litrā (15 m.ekv./l), kam pieskaitīti 0,06 grami litrā (1 m.ekv./l) attiecībā uz katru spirta satura grādu, kas pārsniedz 11 tilp. %. Nekādā gadījumā nepārsniedz spēkā esošajos piemērojamajos tiesību aktos norādītās robežvērtības.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 12 Minimālais kopējais skābums Izteikts vīnskābē – 4 grami litrā Maksimālais gaistošais skābums (miliekvivalentos litrā) 13,3 Maksimālais kopējais sēra dioksīda saturs (miligramos litrā) 200

“Ribeiro Barrica” (sarkanvīni)

Vīna izskats

Caurspīdīgs, vidēji augsta krāsas intensitāte, nokrāsa sniedzas no violetas līdz ķiršu sarkanai, bet tonis no violeta līdz terakotas tonim atkarībā no vecuma un ražošanas metodes.

Vīna aromātiskās īpašības

Aromātiski komplekss vīns ar tīriem, izteiktiem aromātiem, ar sabalansētu koka aromāta komponentu, vidēji augstu intensitāti; šie aromāti saistāmi ar dažiem no šiem apzīmētājiem: nogatavojušies un svaigi sarkanie un tumšie augļi, žāvēti augļi, ziedi, ievārījums, aromātiskie garšaugi, augi, piena produkti, balzami, garšvielas, grauzdētu, apbrūninātu un ceptu produktu aromāti.

Raksturīgā garša

Svaiga, sabalansēta un intensīva, piesātināta un koncentrēta, ar labu struktūru un stiprumu, nevainojamu un ļoti ilgstošu pēcgaršu.

* Ja robežvērtības nav noteiktas, jāievēro piemērojamie ES tiesību akti.

* Līdz vienu gadu vecu, koka mucās vairāk nekā trīs mēnešus nogatavinātu vīnu maksimālais gaistošais skābums ir 0,85 grami litrā (14,17 miliekvivalenti litrā (m.ekv./l)). Ja šādi vīni ir nogatavināti ilgāk nekā gadu, minētais daudzums ir 0,9 grami litrā (15 m.ekv./l), kam pieskaitīti 0,06 grami litrā (1 m.ekv./l) attiecībā uz katru spirta satura grādu, kas pārsniedz 11 tilp. %. Nekādā gadījumā nepārsniedz spēkā esošajos piemērojamajos tiesību aktos norādītās robežvērtības.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 12 Minimālais kopējais skābums Izteikts vīnskābē – 4 grami litrā Maksimālais gaistošais skābums (miliekvivalentos litrā) 13,3 Maksimālais kopējais sēra dioksīda saturs (miligramos litrā) 150

“Ribeiro Espumoso” (baltvīni un sārtvīni)

Vīna izskats

Caurspīdīgs, ar smalkiem, nepārtrauktiem burbuļiem, krāsa sniedzas no bāli dzeltenas līdz zeltainai (dzirkstošajiem baltvīniem) un no aveņu sārtas līdz oranžīgi sārtai (dzirkstošajiem sārtvīniem). Toņi sniedzas no zaļām līdz zeltainām nokrāsām (dzirkstošajiem baltvīniem) un no violetām līdz oranžām nokrāsām (dzirkstošajiem sārtvīniem) atkarībā no vecuma un ražošanas metodes.

Vīna aromātiskās īpašības

Aromātiski komplekss vīns ar tīriem, izteiktiem aromātiem, vidēji augstu intensitāti; šie aromāti saistāmi ar dažiem no šiem apzīmētājiem: nogatavojušies augļi, svaigi augļi, žāvēti augļi, raugs, rīvmaize, maizes izstrādājumi, ziedi, medus, ievārījums, aromātiskie garšaugi, augi, balzami, garšvielas un grauzdētu produktu aromāti.

Raksturīgā garša

Svaiga, sabalansēta un intensīva, piesātināta un koncentrēta garša ar vidēji augstu struktūru un stiprumu; burbuļi ir smalki, nepārtraukti, patīkami, jūtama maiga, krēmīga, nevainojama vidēji ilga līdz ilga pēcgarša.

* Ja robežvērtības nav noteiktas, jāievēro piemērojamie ES tiesību akti.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 10 Minimālais kopējais skābums Izteikts vīnskābē – 5 grami litrā Maksimālais gaistošais skābums (miliekvivalentos litrā) 16,7 Maksimālais kopējais sēra dioksīda saturs (miligramos litrā) 185

“Ribeiro Tostado “ (baltvīni un sarkanvīni)

Vīna izskats

Caurspīdīgs, nokrāsa sniedzas no dzintardzeltenas līdz sarkankoka nokrāsai, bet toņi no zeltainiem līdz kastaņbrūniem. Sarkanvīniem atkarībā no vecuma un ražošanas metodes var veidoties gaišākas sarkanās nokrāsas.

Vīna aromātiskās īpašības

Aromātiski komplekss vīns ar tīriem, izteiktiem aromātiem, vidēji augstu intensitāti; šie aromāti saistāmi ar dažiem no šiem apzīmētājiem: nogatavojušies augļi, sažuvuši augļi, cukuroti augļi, žāvēti augļi, medus, aromātiskie garšaugi, garšvielas, balzami, grauzdētu, apbrūninātu un ceptu produktu aromāts un cietkoksne.

Raksturīgā garša

Salda un sabalansēta, ar vieglu svaiguma niansi, intensīva, stipra, šķietami eļļaina, koncentrēta un ļoti piesātināta, ar nevainojamu, ļoti intensīvu un ilgstošu pēcgaršu.

* Ja nav noteiktas robežvērtības, ir jāievēro piemērojamie ES tiesību akti.

* Maksimālais sēra saturs: 200 mg/l sarkanvīniem un 250 mg/l baltvīniem.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 13 Minimālais kopējais skābums Maksimālais gaistošais skābums (miliekvivalentos litrā) 35 Maksimālais kopējais sēra dioksīda saturs (miligramos litrā)

5. Vīndarības metodes

a) Galvenās vīndarības metodes

Īpašā vīndarības metode

— Baltvīni un sarkanvīni Ražas iznākumam nebūtu jāpārsniedz 72 litrus vīna no katriem 100 kg vīnogu – tas attiecas uz vīniem, kas ražoti no galveno vīnogu šķirņu vīnogām, proti, “Ribeiro Castes”, “Ribeiro Barrica” un “Ribeiro Espumoso”. Uz pārējiem vīniem attiecas rādītājs 74 litri vīna no katriem 100 kg vīnogu. “Ribeiro Castes” tipa vīniem jābūt ražotiem tikai no galveno šķirņu vīnogām. “Ribeiro Barrica” tipa vīni ir sarkanvīni vai baltvīni, kuri jebkurā ražošanas procesa brīdī ir turēti ne vairāk kā 600 litru tilpuma mucās un ražoti tikai no galveno šķirņu vīnogām.

— Dzirkstošais vīns Ražots tikai no galveno šķirņu vīnogām, izmantojot tradicionālo metodi, un tie ir “Brut” un “Brut Nature” tipa vīni.

— “Tostado” Ražots tikai no galvenajām sarkanogu vai attiecīgi baltogu šķirnēm. Vīnogas dabiski žāvē segtās telpās ar pareizai žāvēšanai vajadzīgajiem parametriem un dabisku ventilāciju. Žāvēšanas laiks ir vismaz trīs mēneši. Cukuru saturs vīnogu misā ir vismaz 350 g cukuru litrā. Maksimālais ražas iznākums ir 40 litri vīna no katriem 100 kg vēlu novāktu, izžuvušu vīnogu. Vīnu nogatavina ozolkoka vai ķirškoka mucās tā, lai kopējais laiks, kurā vīns ir saskarē ar koku, būtu vismaz seši mēneši. Tas nepieciešamības gadījumā ietver mucu apvēršanu rūgšanas laikā. Nogatavināšana pudelēs ilgst vismaz trīs mēnešus.

Audzēšanas prakse

Jaunu stādījumu biezība ir vismaz 3 000 vīnkoku uz hektāru.

Ikgadējo apgriešanu veic pēc Gijo sistēmas, kordona formā, kausveida formā vai īsi apgriežot augļzarus.

Vīnkoku veidošanā izmanto špaleras vai mietus.

b) Maksimālais ražas iznākums

Galveno baltogu šķirņu vīnogas “Castes”, “Barrica” un “Espumoso” vīniem

13 000 kg vīnogu no hektāra

Galveno baltogu šķirņu vīnogas “Castes”, “Barrica” un “Espumoso” vīniem

93,6 hl no hektāra

Galveno baltogu šķirņu vīnogas “Tostado” vīniem

13 000 kg vīnogu no hektāra

Galveno baltogu šķirņu vīnogas “Tostado” vīniem

52 hl no hektāra

Galveno sarkanogu šķirņu vīnogas “Tostado” vīniem

12 000 kg vīnogu no hektāra

Galveno sarkanogu šķirņu vīnogas “Tostado” vīniem

48 hl no hektāra

Galveno baltogu un sarkanogu šķirņu vīnogas neminētajiem vīniem

19 000 kg vīnogu no hektāra

Galveno baltogu un sarkanogu šķirņu vīnogas neminētajiem vīniem

140,6 hl no hektāra

Papildu šķirņu vīnogas

19 000 kg vīnogu no hektāra

Papildu šķirņu vīnogas

140,6 hl no hektāra

6. Noteiktais ģeogrāfiskais apgabals

Ar cilmes vietas nosaukumu “Ribeiro” apzīmēto vīnu ražošanas apgabals ietver šādu pašvaldību un apdzīvoto vietu teritorijā esošās zemes: Ribadavia, Arnoia, Castrelo de Miño, Carballeda de Avia, Leiro, Cenlle, Beade, Punxín un Cortegada pašvaldība, Banga, Cabanelas un O Barón pagasts, O Carballiño pašvaldība, Pazos de Arenteiro, Albarellos, Laxas, Cameixa pagasts un Moldes pagasts Boborás pašvaldībā, Ourense pašvaldībā – apdzīvotās vietas Santa Cruz de Arrabaldo un Untes, Toén pašvaldībā – apdzīvotās vietas Puga, A Eirexa de Puga, O Olivar, Feá y Celeirón ciems un Alongos pagasts, San Amaro pašvaldībā – A Touza ciems.

Visas šīs pašvaldību teritorijas atrodas Ourenses [Ourense] provincē, Galisijas autonomajā apgabalā.

7. Galvenās vīna vīnogu šķirnes

‘FERRÓN’

‘ALBARIÑO’

‘MENCÍA’

‘BRANCELLAO’

‘CAÍÑO BLANCO’

‘CAÍÑO BRAVO’

‘TREIXADURA’

‘CAÍÑO TINTO’

‘SOUSÓN’

‘TORRONTÉS’

‘GODELLO’

‘LADO’

‘LOUREIRA’ – ‘LOUREIRO BLANCO’

‘CAÍÑO LONGO’

8. Saiknes apraksts

Vīns

Apgabals atrodas zonā, kas zināma kā Galisijas klimatiskās pārejas zona, kuru veido apkārt esošo kalnu sniegtais patvērums un Atlantijas okeāna tuvums. Klimats ir mērens, ar Vidusjūras klimata iezīmēm un atlantiskā klimata ietekmi, ko mazina kalnu grēdas, kuras atrodas uz rietumiem no apgabala. Kalni apgabalu sargā no vētrām, kas no jūras nonāk iekšzemē. Būtiskas iezīmes cita starpā ir šādas: ievērojama atšķirība starp temperatūru dienā un naktī, mazs nokrišņu daudzums pēc apputeksnēšanas, nekultivētas zemes ar mazu lauka mitrumietilpību un galvenokārt granītiska sastāva augsnēm, kā arī stāvs, kalnains reljefs.

Apgabals ir tik tikko piemērots vīnkopībai. Augļi nenogatavojas viegli, taču nepieciešamo gatavību potenciālā spirta satura ziņā sasniedz vienlaikus ar fenolisko gatavību. Tādējādi saglabājas sabalansēts svaigums, ko nodrošina dabiskais skābums, vīnskābei gūstot pārsvaru pār ābolskābi. Apgabala viegli kontinentālais klimats kopā ar valdošajām gaisa plūsmām rada būtisku atšķirību starp temperatūru dienā un naktī. Tas sekmē lēnu nogatavošanos, kas pastiprina dabisko svaigumu un aromātu.

Izmantojot apgabala kalnainā reljefa priekšrocības, ražotāji ir ierīkojuši vīndārzus visizdevīgāk vērstajās nogāzēs. Nereti viņi ir izveidojuši terases ar mērķi atvieglot vīnogulāju kopšanu un padziļināt augsni, un tādā veidā ir radusies ainava, kurā uzskatāmi redzama cilvēka iejaukšanās. Tā ražotāji ir nodrošinājuši to, ka augi saņem pietiekamu daudzumu saules gaismas un veidojas tāda vīna ražošanai nepieciešamie cukuri, kurā ir atbilstošs spirta saturs. Kā minēts, apgabals ir tik tikko piemērots vīnkopībai.

Cits būtisks šo vīnu un apgabala savstarpējās saiknes aspekts attiecas uz pieejamajām vīnogu šķirnēm. Vairums ir apgabalā tradicionāli audzētas šķirnes, kuras reti sastopamas citos vīnkopības apgabalos. Ievērojamākā no tām ir baltogu šķirne ‘Treixadura’ – ģeogrāfiskajam apgabalam visraksturīgākā un tajā visvairāk audzētā šķirne. Šīs šķirnes ir pilnībā pielāgojušās videi, un to izmantošana ir laika gaitā ražotāju īstenotas atlases iznākums. Apgabalā valdošajos apstākļos no šīm šķirnēm, sevišķi šķirnes ‘Treixadura’, iespējams saražot ārkārtīgi aromātiskus vīnus ar augļu un ziedu notīm. Spirta saturs izlīdzina skābumu, radot svaigus un sabalansētus vīnus.

Kvalitatīvi dzirkstošie vīni

Ar cilmes vietas nosaukumu “Ribeiro” apzīmētos kvalitatīvos dzirkstošos vīnus ražo, izmantojot tradicionālo metodi. To īpašības ir cieši saistītas ar īpašajiem vides apstākļiem un izmantotajām vīnogu šķirnēm.

Šo vidi raksturo mērens klimats ar Vidusjūras klimata iezīmēm, kurā vērojama atlantiskā klimata ietekme. Temperatūra dienā un naktī ievērojami atšķiras, nokrišņu pēc apputeksnēšanas ir maz. Augsnēm raksturīga maza lauka mitrumietilpība, un tās ieskauj kalnu apvidus. Šajā apgabalā vīnkopība attīstījusies ierobežotos apstākļos un vīnogas nenogatavojas viegli. Reaģējot uz to, vīnkopji izmanto apgabala kalnaino reljefu, vīndārzus ierīkojot nogāzēs, kurām piekļūst vislielākais daudzums saules gaismas. Atšķirība starp temperatūru dienā un naktī veicina augļu lēnu nogatavošanos. Tas pastiprina šo dzirkstošo vīnu dabisko svaigumu un aromātu.

Visas izmantotās vīnogu šķirnes ir vietējās šķirnes, kas pielāgotas apgabala īpašajiem vides apstākļiem. To izmantošana ir laika gaitā ražotāju īstenotas atlases iznākums. Ievērojamākā no tām ir visvairāk audzētā šķirne ‘Treixadura’. Tomēr šo vīnu ražošanai ļoti piemērotas ir arī šķirnes ‘Loureiro’ un ‘Albariño’. Šā apgabala augsnes un klimatisko apstākļu dēļ šo šķirņu ražu var novākt agri, tiklīdz sasniegts pareizais cukura un skābuma līdzsvars. Tas nozīmē, ka vīnogas novāc, kad to cukuru saturs un skābuma līmenis ir mērens. Tā iespējams saražot sabalansētus bāzes vīnus, kuros nav pārāk liels spirta saturs un kuri ir ārkārtīgi aromātiski. Ja citos, tuvējos vīnkopības apgabalos ražas novākšanu pārceltu uz agrāku laiku ar mērķi ierobežot bāzes vīna spirta saturu, palielinātos skābums, taču šajā apgabalā tā nenotiek. Galvenais iemesls būtu pārmērīgais ābolskābes daudzums, kas pasliktinātu saražotā vīna kvalitāti.

Šīs šķirnes ir ārkārtīgi vērtīgs ģenētiskais mantojums. Tas dažādajiem šā apgabala vīnu veidiem piešķir unikālu kvalitāti, un tas sevišķi attiecas uz dzirkstošajiem vīniem, kas ir ārkārtīgi aromātiski un augļaini.

Vīns no vēlu novāktām, izžuvušām vīnogām (“Tostado”)

“Tostado del Ribeiro” ir no vēlu novāktām, izžuvušām vīnogām ražots vīns. Tā specifikas pamatā ir ražošanā izmantotās izejvielas, dabiskie vides apstākļi un īpašā ražošanas metode, kas radusies, pateicoties vietējo ražotāju zinātībai.

Izejvielas ir vīnogas, kas iegūtas no apgabala vietējām šķirnēm, kuras pielāgotas īpašajiem vides apstākļiem. Ievērojamākā no šīm šķirnēm ir ‘Treixadura’ – visvairāk audzētā un raksturīgākā.

Vidi raksturo mērens klimats ar Vidusjūras klimata iezīmēm, kurā vērojama atlantiskā klimata ietekme. Temperatūra dienā un naktī ievērojami atšķiras, nokrišņu pēc apputeksnēšanas ir maz. Neapstrādātajām augsnēm raksturīga maza lauka mitrumietilpība, un tās ieskauj kalnu apvidus. Lai nodrošinātu pareizu nogatavošanos, vīnogulājus audzē nogāzēs, kurās tiem piekļūst vislielākais daudzums saules gaismas.

Apgabals ir tik tikko piemērots vīnkopībai, un sasniegt vīnogu īsto gatavības pakāpi nav viegli. Nogatavošanās iespējama tikai tāpēc, ka izmantotās vīnogu šķirnes ir pielāgotas un tās audzē novietojuma ziņā rūpīgi izraudzītos zemes gabalos. Tas vīnu padara ļoti īpašu. Runa ir par saldu vīnu no apgabala, kuram raksturīgajos dabiskajos vides apstākļos tā ražošana parasti nebūtu iespējama.

Tā iespējama, pateicoties vietējo ražotāju laika gaitā izstrādātājiem ražošanas paņēmieniem. Pēc vīnogu ražas novākšanas ražotāji ķekarus pakļauj sarežģītam nogatavināšanas procesam, ko īsteno segtās telpās ar dabisku ventilāciju. Šķirne ‘Treixadura’ ir īpaši piemērota žūšanai, jo tās vīnogu miza ir biezāka un izturīgāka nekā citu šķirņu vīnogām. Tāpēc tās labāk iztur dabisko žūšanu.

Turklāt šā apgabala klimatam raksturīgs sausāks laiks rudenī, nekā būtu sagaidāms, ņemot vērā Atlantijas okeāna tuvumu. Tā cēlonis ir aizsargbarjera, ko veido kalni, kas rietumos ieskauj apgabalu. Šie apstākļi sekmē žūšanu. Vīnogas nav pakļautas pārmērīgam relatīvajam mitrumam, kas palēninātu dabisko dehidratāciju un palielinātu kriptogāmisko slimību risku. Turklāt temperatūra rudenī parasti ir mērena, un tas sekmē žūšanu. Dziļāk iekšzemē esošos apgabalos var būt tāda priekšrocība kā mazāks apkārtējās vides mitrums. Tomēr šo apstākļu trūkums ir tāds, ka zema temperatūra apgrūtina dabisko žūšanu.

Rezultātā iznāk salds un sabalansēts vīns ar kopējo cukuru saturu, kurš pārsniedz 120 gramus litrā, kas apgabala vīnkopības kultūrai ir ļoti raksturīgi. Tas ir augstu vērtēts, tā ražošana izmaksā dārgi, un tam ir izcila reputācija.

9. Būtiski papildu nosacījumi

Tiesiskais regulējums:

valsts tiesību aktos.

Papildu nosacījuma veids:

noteiktajā ģeogrāfiskajā apgabalā veikta iepakošana

Nosacījuma apraksts

Oksidēšanās-reducēšanās reakciju, temperatūras svārstību un citu tādu apstākļu ietekmē, kuriem vīns var tikt pakļauts, to pārvadājot un pildot pudelēs ārpus ražošanas apgabala, var ciest produkta kvalitāte. Līdz ar pārvadāšanas attālumu palielinās arī kvalitātes apdraudējuma risks. Vīna pildīšana pudelēs tā izcelsmes apgabalā ļauj saglabāt produkta specifiku un kvalitāti. Minēto iemeslu dēļ un tāpēc, ka ar cilmes vietas nosaukumu “Ribeiro” apzīmēto vīnu darītavās gadu gaitā uzkrāta pieredze un padziļinātas zināšanas par minēto vīnu specifiku, pildīšana pudelēs jāveic izcelsmes apgabalā. Tādējādi saglabājas arī visas vīna fizikālās, ķīmiskās un organoleptiskās īpašības.

Tiesiskais regulējums:

valsts tiesību aktos.

Papildu nosacījuma veids:

papildu nosacījumi attiecībā uz marķēšanu

Nosacījuma apraksts

Pudelēs pildīto vīnu marķējums ietver cilmes vietas nosaukuma logotipu un nosaukumu.

To vīnu marķējumā, reklāmas materiālos un uz iepakojuma, kuri apzīmēti ar cilmes vietas nosaukumu “Ribeiro” un ražoti no galveno šķirņu vīnogām, ir atļauts norādīt šādus apzīmējumus: attiecīgi “Castes”, “Barrica”, “Espumoso” un “Tostado”.

To vīnu marķējumā, kuri nav klasificēti kā “Castes”, “Barrica”, “Espumoso” un “Tostado” vīni, nav atļauts norādīt ne apzīmējumus “caste” vai “autóctonas”, ne galveno šķirņu nosaukumus. Tāpat nav atļauts izmantot citus apzīmējumus, kas patērētāju varētu maldināt attiecībā uz vīna īpašībām, jo īpaši apzīmējumus, kuru dēļ patērētājs vīnu varētu sajaukt ar “Ribeiro Castes”, “Ribeiro Barrica”, “Ribeiro Espumoso” vai “Ribeiro Tostado” kategorijas vīniem.

“Castes” un “Barrica” kategorijas vīnu marķējumā jābūt norādītam ražas novākšanas gadam.

Uz iepakojuma būtu jāiekļauj numurēti kvalitātes zīmogi vai regulatīvās padomes izdotas etiķetes/kontretiķetes. Tos uzliek attiecīgajā vīna darītavā.

Saite uz produkta specifikāciju

https://mediorural.xunta.gal/fileadmin/arquivos/alimentacion/produtos_calidade/2019/DOP_RIBEIRO_Pliego_Condiciones_octubre_2019_definitivo-C.pdf

(1) OV L 347, 20.12.2013., 671. lpp.